Keer só dat jou gesin ŉ slagoffer van ontvoering wordEden Laird (Foto: Pink Ladies) Die misdaad van ontvoerings met ŉ losprys is nou opnuut onder die loep geplaas ná die ontvoering van die 13 maande oue Eden Laird. Laird se ontvoering het ŉ gelukkige einde gehad: Hy is net ná middernag op 5 Mei sowat 63 uur ná sy ontvoering weer ongedeerd en veilig terug in die arms van sy ouers. Sy ontvoerders het ŉ losprys van R6 miljoen vir sy vrylating geëis. Vyf verdagtes, onder wie ŉ huishulp wat twee jaar vir die Lairds van Brackendowns in Alberton aan die Oos-Rand gewerk het, is in verband met die voorval in hegtenis geneem. Die kontant wat as deel van die R6 miljoen-losprys betaal is, is ook teruggekry. Dit blyk dat dié soort ontvoerings waar ŉ losprys geëis word en wat voorheen nie ŉ algemene misdaad in Suid-Afrika was nie, beslis plaaslik aan die toeneem is. Yusuf Abramjee, ŉ teenmisdaad-aktivis en hoof van die #MakeSASafe-inisiatief, het in Januarie gesê hy het in die afgelope 24 maande in daardie stadium met ongeveer 15 gevalle van hierdie soort ontvoerings te doen gehad. Abramjee het tydens ŉ mediakonferensie van die Nasionale Persklub in Pretoria oor dié misdaad gewaarsku dat veral Indiër-sakemanne teikens van die plaaslike ontvoeringsindikate is. Tog is daar ook voorvalle aangemeld waar sakemanne van Pakistan, Bangladesj, China en selfs Zimbabwiese afkoms in Suid-Afrika geteiken is. In drie van die ontvoerings het die ontvoerders altesaam R15 miljoen buit gemaak. ŉ Mens hoor ook gereeld van kinders wat deur ontvoerders geteiken word. Sizakele Nkosi-Malobane, die LUR vir gemeenskapsveiligheid in Gauteng, het in Maart die voorvalle van ontvoering van kinders in die provinsie ten sterkste veroordeel. Haar kommentaar het gevolg ná twee ontvoerings in Eldoradopark. ‘n Paneel van misdaadkenners het in Januarie die media toegespreek oor die toename van ontvoerings. Foto: Nasionale Persklub/Twitter. Twee mans is op 16 Maart aangerand ná ŉ poging tot ontvoering van ŉ jong meisie in Eldoradopark. Op dieselfde dag, in ŉ onverwante voorval, is die driejarige Liyaqat “Lee” Mentoor ontvoer. Hy word 58 dae later steeds vermis en die polisie het Sondag aan IOL gesê hulle glo nou die seuntjie is vermoor en sal dit kan bewys. Dit lyk of enigiemand ŉ teiken kan wees en dit laat families en gesinne wonder hoe hulle hul geliefdes teen ŉ ontvoering kan beskerm. Volgens Dudley Booysen, besturende direkteur van Achilles Risk Solutions, is die beste manier om ŉ ontvoering te hanteer, die voorkoming daarvan. “Die trauma wat gepaardgaan met so ŉ ontvoering is byna onomkeerbaar vir die familie en persoon wat ontvoer is. Ons werk elke dag met mense wie se lewe bedreig word en dit is vir ons ŉ passie om dit eerder te voorkom en ŉ stap voor die misdadigers te wees.” Booysen sê meer as 70% van ontvoerings word nooit aangemeld nie en dit is iets wat Abramjee ook beaam het. “Die eenvoudige rede is dat families vrees vir hulle geliefde se veiligheid omdat hulle gedreig word om nie die polisie te nader nie. Ek kan wel met sekerheid sê dat ontvoerings deur sogenaamde copycat-sindikate op ŉ weeklikse grondslag oor Suid-Afrika plaasvind,” voeg Booysen by. Volgens Booysen en Abramjee is daar georganiseerde misdaadsindikate by van die ontvoerings betrokke en het van dié ontvoerders selfs internasionale misdaadbande. Daar is ook egter onervare ontvoerders wat die georganiseerde misdaadsindikate se modus operandi naboots. “Die professionele sindikate het ŉ beter netwerk en fondament waarvan hulle werk as die copycats. Die copycats het nie die infrastruktuur om iemand wat ontvoer is vir lang tydperke aan te hou nie. Hulle wil so vinnig moontlik die geld kry en is daarom onvoorspelbaar en gevaarlik,” sê Booysen. Argieffoto. Raad vir Suid-Afrikaners om veilig te bly Booysen gee die volgend raad vir lesers om hulle geliefdes veilig te hou: Terwyl Booysen voorkoming in die geval van ŉ ontvoering benadruk, het hy ook raad vir mense sou ŉ geliefde van hulle ontvoer word: Abramjee het ook die volgende raad vir wat om te doen indien ŉ familielid ontvoer word: Booysen sê ontvoerders, selfs die amateur-nabootsers, moenie onderskat word nie. “Hulle sal die ontvoering vooruit beplan en ken die gedrag en roetine van hulle teiken goed voordat hulle toeslaan. “Die ontvoering word uitgevoer op plekke waar die slagoffer gereeld reis soos tussen sy huis en kantoor of tydens sy daaglikse roetine. “In die geval van ŉ ontvoering is dit belangrik om kalm te bly, rasioneel te dink en samewerking te gee. Gebruik al jou sintuie en let op alles wat jy kan. Neem soveel inligting in oor jou ontvoerders, die roete, skuilings en omgewing. Hierdie inligting kan die owerhede bystaan in hulle ondersoek.” Booysen sê minder as 10% van slagoffers van ontvoerings word doodgemaak of sterf terwyl hulle aangehou word, maar die trauma van ŉ ontvoering bly nog lank by almal wat daarby betrokke was. “Mense moet hulself mooi oppas.”